Laguntza bidezko enpleguan aritzeko lan trebakuntzaUnibertsitate hedapeneko diploma\nMENUA / Diplomari buruz\nOnarpena eta baldintza ekonomikoak\nGaitasunak, egutegia eta ordutegia\nDeustuko Unibertsitateak eta GAUDE Elkarteak diseinatu eta eskaintzen dute Euskal Autonomia Erkidegoko Unibertsitateko lehenengo titulu propioa 18 eta 30 urte bitarteko adimen desgaitasuna duten pertsonei zuzendutakoa: Laguntza bidezko enpleguan aritzeko lan trebakuntzarako Unibertsitate Hedapeneko Diploma.\nProgramaren helburu nagusia hau da: prestakuntza akademiko eta bokaziozkoarekin jarraitu nahi duten eta adimen desgaitasuna duten gazteei enplegurako eta gizarteratzeko eta unibertsitatean txertatzeko goitik beherako prestakuntza eskaintzea, helduarora pasatzea erraztuko dien enplegua bilatzeko, bizi kalitatea eta enplegagarritasuna hobetzeko. Hartara, aukerak zabalduko zaizkie eta bizitza proiektu oso, independente eta asegarria izan ahal izango dute.\nPROGRAMARI BURUZKO GARRANTZIZKO INFORMAZIOA PDF FORMATUAN, IRAKURKETA ERRAZEAN.\nDiploma hau sortu da adimen desgaitasunen bat duten pertsonak gaitasunez eta trebetasun funtzionalez hornitzeko eta, horrela, lan munduan txertatzeko. Programa garatu eta praktikan jartzeko, Psikologia eta Hezkuntza Fakultateak GAUDE Elkartearen laguntza du. Elkarteak lanerako trebatzeko CIVIS programa sortua zuen 2013an.\nAdimen desgaitasuna duten 18 eta 30 urte bitarteko pertsonentzat da, hezkuntzako etapak amaitu eta langabezian egonik, prestatzen jarraitu nahi dutenentzat, lan merkatuan sartzeko.\nUnibertsitate mailako eta desgaitasunak dituzten pertsonen arreta zuzeneko irakasleak. Esperientzia eta trebakuntza zabala dute adimen desgaitasuna duten pertsonek bizi-zikloan izan ditzaketen beharrizanei erantzuteko.\nPraktikak enpresetan, ikasleek jasotako ezagutza teoriko eta praktikoak ezarri ditzaten laneko ohiko testuinguruetan.\nBi ikasturte - 50 ECTS\nDeustuko Unibertsitateak ateak zabaltzen dizkit nire asmoak betetzeko.\nLehenengo promozioko ikaslea. 2019/20\nDeustuko Unibertsitatean ikastea oso atsegingarria da niretzat.\nMerezi du Deustuko Unibertsitatean egotea. Ni bezalako gazteekin harremanetan jartzeko modua ematen dit.\nDeustuko Unibertsitatean toki bat dudala sentitzen dut.\nDeustuko Unibertsitatean lan bat aurkitzeko prestatzen naiz.\nPozik nago Unibertsitatean, gauza berriak ikasten ditut eta.\nDeustuko Unibertsitatean nire helburuak lor ditzaket.\nHarro nago Deustuko Unibertsitatean nagoelako, eta ikasteko gogo handia dut.\nDeustuko Unibertsitatean nire helburuak lortu eta ni bezalako jende gaztea ezagutzen dut.\nDeustuko Unibertsitatean errespetuzko giroa dago.\nGustuko dut unibertsitateko giroa. Beste ikasle bat gehiago sentitzen naiz.\nDeustuko Unibertsitatean ikasteak lan munduan sartzeko aukerak eskaintzen dizkit.\nNire etorkizuna aldatu nahi dut eta harro nago neure buruaz Unibertsitatean prestatzen nagoelako.\nLan bat aurkitzeko ikasi eta prestatu egin behar dut Unibertsitatean.\nDeustuko Unibertsitatean lan baterako prestatu eta beste batek bezala lan egin dezaket.\n2013tik, GAUDE Elkarteak CIVIS programa jarrita du abian, lan trebakuntzarako eta laguntza enpleguan aritzeko. Programa abian jarri zenetik lankidetza ezarri zen Deustuko Unibertsitateko Psikologia eta Hezkuntza Fakultatearekin, bi erakundeek elkarrekin lan egin nahi zutelako ikasleak unibertsitate esparruan txerta zitezen eta eskubide beteko herritar eta profesional bihurtzeko aukera izan zezaten.\nHezkuntzako 2/2006 Lege Organikoak hezkuntza etengabeko ikaskuntzatzat hartzen du, bizitza osoan zehar gertatzen dena. Pertsonek aukera dute hezkuntza sistema barruan eta kanpoan prestakuntza jasotzeko, haien gaitasunak, ezagutzak eta trebetasunak eguneratzeko, osatzeko eta zabaltzeko, pertsona eta profesional gisa garatzeko.\n2019-2020 ikasturtetik Banco Santanderren laguntza dugu, 15.000 eurokoa.\nDiploma adimen desgaitasuna duten 18 eta 30 urte bitarteko pertsonentzat da, hezkuntzako etapak amaitu eta langabezian egonik, prestatzen jarraitu nahi dutenentzat, lan merkatuan sartzeko.\nAdimen desgaitasuna % 33koa edo handiagokoa izatea.\nGazte bermeko sistema nazionalean izena emanda egotea.\nZelan eman izena (irakurketa erraztua)\nOinarrizko ulermenezko irakurketa, idazketa eta kalkulu maila (sarrera proba).\nOinarrizko gizarte trebetasunak eta autonomiakoak.\nMotibazioa izatea lan munduan sartzeko (balioesteko eta/edo ebaluatzeko iturriak: hasierako elkarrizketa pertsonala eta bakoitzaren motibazio gutuna).\nZelan idatzi gutuna (irakurketa erraztua)\nOinarrizko gizarte trebetasunak eta autonomiakoak izatea (balioesteko eta/edo ebaluatzeko iturriak: hasierako elkarrizketa pertsonala eta sarrera proba).\nLehentasuna izango dute zereginak ikasteko geletan edo antzerakoetan aurretiaz eskolatuta egon direnek.\nErreferentziak eskatuko dira hautagaiak aurretiaz parte hartu duen prestakuntza ekintzen inguruan (adibidez, hezkuntzako etapan, etab.).\nDiploman sartzeko eskaera egiteko, jaitsi eskaera egiteko inprimakia eta behar bezala beteta eman, eskatzen diren agiriak erantsita, toki honetan:\nLekua: Deustuko Unibertsitateko Idazkaritza Orokorra\nEgunak: 2021eko martxoaren 15etik apirilaren 30era.\nOrdutegia: 9:00etatik 13:00etara goizez eta, astearte eta ostegunetan, 14:30etik 16:00etara ere bai arratsaldez.\nLaguntzako profesionalak Idazkaritzan: Edurne Barba eta Amaia Eceiza.\nJaitsi eskaera egiteko inprimakia\nPrezioa ECTSko: 110 €\nEkarpena: 550 €\nHainbanatutako ordainketa urritik maiatzera: 275 € (x8)\nGuztira ikasturte bakoitzeko: 2.750 €\nGuztira diploman: 5.500 (2.750 € ikasturte bakoitzeko)\n2019-2020 ikasturtean Banco Santanderren laguntza izan genuen, 15.000 eurokoa.\nDeustuko Unibertsitateak Adimen desgaitasuna duten gazteen enplegurako prestakuntzarako unibertsitate programak garatzeko deialdiko laguntzak eskatuko ditu, 2021-2022 ikasturterako Gazte Bermeko Sisteman izena emanda daudenentzat.\nLaguntza horien onuradunak espainiar unibertsitateak dira, Gazte Bermeko Sistema Nazionalean izena emanda dauden eta adimen desgaitasuna duten gazteentzako unibertsitate programa bat egin nahi dutenak.\nAurreko deialdietan, emandako laguntzak Gazte Enplegurako Ekimenak eta Europako Gizarte Funtsak batera finantzatuta egon dira, Gazte Enplegurako Programa Operatiboaren bidez, baita ONCE Fundazioak ere, aipatutako Programa Operatiboko bitarteko erakundeak.


Ze plan astebururako? Oraindik astebururako planik gabe? Hementxe GAZTEZULOk zuretzat mimo handiz aukeratutako zenbait proposamen. https://www.gaztezulo.eus/albisteak/ze-plan-astebururako-1559811672.73 https://www.gaztezulo.eus/albisteak/ze-plan-astebururako-1559811672.73/@@download/image/ze plan irudia.jpeg\nBeñat Sarasolaren Deklaratzekorik ez liburuaren aurkezpena\nNon: Donostiako Fnac-en\nBeñat Sarasola idazlea argitaratutako bere azken liburuaz arituko da, bertan islatzen dituen iraganaren zamez eta etorkizuneko beldur eta esperantzez.\nNon: Sala Descalzos 72 (Erraldoien Txokoa), Iruña\nHezurren Azpian diskoaren aurkezpen bira betan dabil Hernaniarra. Neighbor taldeko etapa atzean utzirik lan fresko eta eder batekin beso azpian itzuli da. Mereziko du abesti horiek zuzenean gozatzeak.\nNon: Shake! aretoa, Bilbo\nDeus ez talde eibartarra bere bigarren diskoaren aurkezpen bira betean dabil. Sherpak lanean, lehen diskoan ekin zioten rock alternatiboaren bideari jarraitu diote, pausa inoiz baino sendoago eta ahoan bilorik gabe.\nNon: Dabadaba aretoa, Donostia\nOstiral honetan talde donostiarrak A Way To Colapse lan berria aurkeztuko du. Dantzatzeko melodia finik ez da faltako.\nSatanic Surfers + Leihotikan + Control de Plagas\nNon: Jimmy Jazz, Gasteiz\nArratsaldeko 20:00etatik aurrera punk doinu azkarraz beteko da Jimmy Jazz areto mitikoa. Pogo zalea bazara apuntatu egutegian egun hau.\nNon: Goiuri jauregia, Gasteiz\nIzaki Gardenak taldeko Jon Basagureneak bakarkako saioa eskainiko du Kaldearte ekimenaren barruan Goiuri jauregiaren balkoian. Bere ahots samurrean biluztuko ditu abestiak formatu akustikoan.\nNon: Hori Bai gaztetxea, Larrabetzu\nBeratarra Zu al zara? Disko bikaina aurkezten dabil Euskal Herri osoan. Ostiralean Larrabetzu dantzan jarriko du bere erritmo zoroekin.\nNon: Torrezabal kultur etxea, Galdakao\nHonakoa, Kaiola jaialdiaren laugarren edizioa izango da. Azken urteetan sona berezia lortzen ari den musika jaialdia da honakoa, non musikalki soinu muturreko eta esperimentalak nagusitzen diren. Bertan arituko da askoren artean The Ex talde mitikoa.\nNon: Ziudadela, Iruña\nTurmalina Fest jaialdi nafarrak musika, ardoa eta gastronomia batzen ditu Iruñako ziudadelan. Aurtengo edizioan pop eta indie eszenako zazpi talde esanguratsu arituko dira: Alice Wonder, Depedro, Lemo y Tal, Luis Brea y el Miedo, Melenas, Rozalén eta Rubén Pozo & Lichis.\nUrgatz + Egurra eta Kitto + Ttun ttun Brigade + Gorpuzkingz + MTR Djak\nNon: Txosnagunea, Bergara\nBergarako Pentekoste jaietako herri egitaraua dotore dator aurten ere. Txosnagunean ekintza ezberdinak antolatu dira jai egunetarako, eta bertan, musika egitarau interesgarria prestatu dute. Larunbatean Urgatz, Egurra eta Kitto, Ttun ttun Brigade eta Gorpuzkingz ariko dira zuzenean eta gaua MTR disko jartzaileekin borobilduko da. Parrandarako aukera paregabea!\nBergaran jarraitzen baduzu oraindik, biharamuna duzun seinale. Bada horretarako Izaki Gardenak-en doinu bareak baino hoberik ez dago beraz, ez urrundu Bergaratik. Igande ezberdin bat pasatzera animatzen zaretenok ere gonbidatuta zaudete.


Eskolarako joan-etorria oinez, bizikletan edo patinetean egitearen onurak jaso dituzte Oñatin egindako bideo baten – Guraso.eus\nGoiena 2017-04-28 2017-04-27 AKTUALITATEA No Comments\nBagabiltz proiektuaren barruan eskolarako joan-etorria oinez, patinetean edo bizikletan egitea ona dela arrazoitzeko argudioak ematen dituzten Oñatin egindako bideoa batean. Hiru hiru ikastetxeek eta Oñatiko Udalak hartu dute parte bertan. Herriko puntuak lotzen dituen mapa ere atera dute. Distantziak ez direla uste bezain handiak ondorioztatu dute.\nElkar Hezi ikastetxeak, Urgain Herri Eskolak eta Arizmendi ikastolak bat egin dute ekimen honetan. Herriko irakasleek, gurasoek, ikasleek zein udal ordezkariek “herri atseginago” baten aldeko ekimen honetan elkartu dira. “Konturatu gara umeak biziago, aktiboago, datozela. Ingurumena zaintzeko modua ere bada, gainera”, dio Maite Aiastuik herriko irakasleen izenean. Lierni Axpe izan da gurasoen ordezkaria: “Gu ere horrela joaten ginen ikastolara, eta baita eskolatik etxera ere. Bizipen haiek egungo haurrek ere izatea gurako genuke”. Ikasleen izenean Aiert Alberdik hitz egin du bideoaren aurkezpenean: “Taldean, lagunekin joaten gara eskolara eta oso ondo pasatzen dugu elkarrekin. Gainera, kutsadura gutxiago sortzen dugu”.\nIkasleen laguntzarekin herriko gune batetik bestera zer distantzia dagoen neurtu duten, metrotan eta minutuetan, eta koloretako mapa batean jaso dituzte emaitzak. “Hor ikusten da distantziak ez direla handiak. Denbora gutxian hel zaitezke herriko edozein puntutara”, esan du Nerea Zubia hezkuntza zinegotziak.\nBideoa Interneten zintzilikatu dute eta zabaltzea nahi dute. Mapa herritarren eskura ipiniko dute laster.\n← Lehen ekintzak Arrasateko Guraso eta Haur Asanbladaren eskutik\nJostailu proposamena: Alto Voltaje →


Ofizial karlistak Bigarren Gerra Karlista ondorengo irudi batean.R. Lopez de Heredia Bodega\n“Herriaren ahotan zatika baino iraun ez dutelako”. Haor Tapiaren hitzak bere Eta tira eta tunba (Zakurraren biolina, 2010) diskoa promozionatzeko testutxoan. Hori baino esaldi borobilagoak esan izan ditu, gerra karlistetako bertsoak musikatzeko arrazoiak azaltzerakoan, baina gu arestikoan plantatu gara, eta kolkorako galdetu dugu: zer zati iritsi zaizkigu, bada, kopla eta melodia horietatik? Herri memoriaren nongo txokotan daude ezkutatuta? Estribilloetan mozorrotu al dira karlisten obsesioak? Espresioetan, liberalen ironiak?\nBigarren Gerra Karlistaren mamuak\nArturo Campionek ederto deskribatu zuen Bigarren Gerra Karlistak (1872-1876) euskaldunen artean sortutako triskantza: “Cuando tiene lugar entre los que habitan un mismo suelo, la guerra es abominable” esan zuen. Julio Medemen Behiak filma berriz ikustea nahikoa da igartzeko zertaz ari zen Campion. Lehenengo eszenetako odol, larruazal eta bolbora usainak etengabe segiko die hurrengo belaunaldiei pelikularen amaiera arte. Horixe gertatu zitzaion Euskal Herriari, gerra karlistaren mamuak pertsegitu ziola urte askoan eta oraindik ere haren itzala gainean dugula: “Gure zokoak eta gure historia foruen eta kausa karlisten oroitzapenez beteak daude” esan zuen Joseba Tapiak diskoaren aurkezpenean. Gertaera lazgarri horrek izan du nolabaiteko islarik euskal kantagintzan, baina sekula ez du behar besteko oihartzunik izan. Horregatik sikiera, Tapiaren lanak merezi du aitormenik.\n1868an liberalek Isabel II.a kanporatu eta Madrilen politika laiko eta aurrerakoiari ekin ziotenean, Euskal Herrian ordura arte nahiko isilik zeuden karlistek indarra hartu eta erlijio katolikoaren defentsan hasi ziren mobilizatzen, Karlos erregegaiaren inguruan: ...aitaren seme irtengo gera Karlos Borbonen soldado / bandera beltzak jarri ez gaitzan lege zikinen esklabo. 1872ko apirilaren 21a arte ez zen matxinadarik izan ordea, lau urtez tentsioak eta ezinikusiak elikatu zituzten beraz. Gerrilari karlistek segituan bereganatu zituzten Euskal Herriko eskualde gehienak, hiriburuak eta zenbait herri koxkor izan ezik. Espainian Errepublika aldarrikatzeak are gehiago piztu zuen katolikoen sua eta 24.000 txapelgorriz osatutako armada izatera iritsi ziren. Baina Madrilgo “alborotuak” amaitu zirenean, behin Alfontso XII.a berrezarrita, liberalen armadak –profesionalagoa eta hornituagoa– problemarik gabe zapaldu zituen karlista insurrektoak:\nKarlistak irten giñan fedearen alde,\ngure enpeño hoiek juan dira debalde.\n1876ko otsailean Karlosek muga igaro zuen eta urte horretan bertan abolitu zituzten foruak Canovasen ekimenez. Milaka hildako eta erbesteratu zenbatu ziren lau urtean, gerra totala izan baitzen hura, eta arlo guztietan ireki ziren lubakiak. Zentzu horretan, alde bietako propagandak berebiziko garrantzia izan zuen, eta herri alfabetatu gabean, bertso-paperak arma ikaragarria bihurtu ziren.\nAntonio Zavalaren lana\nJuan Ignazio Iztuetak zioen “paper moldizkidatuetan” zabaltzen zirela jadanik XVIII. mende amaieran bertsoak. Baina bertso-paperen leherketa XIX. mendean gertatu zen, iritzi publikoaren erreferentzia nagusietakoa bihurtzeraino. Baroja, Oses eta beste zenbait moldiztegitan inprimatu eta itsuen nahiz besamotzen bidez zabaltzen ziren. Tamalez, historialariek apenas hartu dituzte aintzat oraintsu arte. Euskal literaturaren anaia “arlotea”–Gorosabel kronistak erabilitako adjektiboa– izatearen gaztigua jaso du bertsolaritzak historian zehar.\nBeharrik gure herri honetan hainbat pertsonak bertso-paper horiek bildu zituela, baita Bigarren Gerra Karlistan sortutakoak ere. Jose Manterola donostiar euskaltzaleak, adibidez, 1877an idatzitako Cancionero Vasco-n makina bat gerrako bertso bildu zituen, kasik inprentatik atera berriak. Azkuek, Montevillako baroiak, Juan Ignazio Aranak, Baleztena familiak… Haiek ere jaso zituzten euren aletxoak. Baina inor bada bilduma horiek guztiak ordenatu eta beste hainbat etxe eta baserritan iraun duten bertso-paper gehiago berreskuratzearen arduradun, hori da Antonio Zavala. “Nik ere nire alegiña egin det. Etxe batean paper-pare bat, bestean paper bakarra, pixkanaka eta urteen buruan bilduma ederra osatu det” idatzi zuen Jakin-en duela urte mordoa. Esfortzu horren emaitzetako bat da Karlisten bigarren gerrateko bertsoak (Sendoa-Auspoa, 1997) liburukotea, eta hortik edan du ase-ezinik Tapiak, Joseba Salbadorren laguntza estimatuarekin.\nZavalaren lan eskergari esker apalean ditugu gaur Bigarren Gerra Karlistako bertso-sortak. Baina lehen esan bezala, hautsaren bazka izateaz gain, kopla horietako batzuk ere egin dute nolabaiteko ibilbiderik herri-memorian barrena. Gerra karlistetako bertsoen oihartzunak kamuflaturik iritsi izan baitzaizkigu, errepikapen, doinu eta literatur maisulanetan ezkutatuta. Esaterako, Tapiaren diskoari izena ematen dion Eta tira eta tunba, eta tira beltzari… estribilloaren doinuak eta hitz aldaerek atzo arte izan dute tiradizoa, egun politikoki onartezina litzatekeen zentzuan gainera: Eta tiro eta tiro, eta tiro beltzari / eta tiro eta tiro belarrimotzari! kantatzen zen duela gutxi arte, eta ez prezeski erromeriatan. Azpeitiko neskatxak bertso-sortako airea ere ia unibertsala da:\nAzpeitiko neskatxak arrazoiarekin\nez dute dantzatu nahi txapel gorriekin,\nAi ai ai mutillak, txapel gorriekin\nBigarren Gerra Karlistan asko erabili izan zen hiru puntuko kopla hori, baina lehenago ezaguna behar zuen jadanik, 1867an Lazaro Nuñez-ek bere La música del pueblo Espainiako kantu bildumarako aukeratu baitzuen. Ondoren, bertsook 1936ko gerra-aurreko prentsan azaldu izan ziren, baita 1967an Kantu Kanta Kanthore liburuxka ezagunean ere, eta berrikitan Oskorrik musikatu ditu bere The Pub Ibiltaria-ren barruan, gerra karlistako beste hainbat kanturekin batera. Dena den, batez ere ahoz aho igaro zaigun koplatxoa izaki, deriba xelebreak ere izan ditu:\nEgungo neskatilak titi borobilak (bis)\nUn poco mas abajo saiatu mutilak,\nAi oi ai saiatu mutilak\nTapiaren diskoan doinu originala mantendu duen beste bertso-sorta bat Ta noiz zuazte! izenekoa da. Bilintxen Juana Bixenta Olabe bertsoen doinu igoala da, baina berezko izena beste bat du: “Hurra Papitoren doñuban” kantatzeko dela diote bertso-paperek. Santesbenanek bere kantutegian ekarri zuen doinu horixe, baina inork ez du sekula asmatu nondik datorren ezta zer esan nahi duen ere. Bertsoen errepikapenean “Ta noiz zuazte?” galdetzen dute Donostiako baserritar karlistek, zer esan nahi du? Literatura barojiarrean aurkituko dugu erantzuna, hara zer zioen on Piok bere Zalacaín el aventurero eleberrian:\n“Muchas veces, al cruzar un pueblo, se oía una voz aguda como de Carnaval, que gritaba en vasco: Noiz zuazte? (¿Cuándo os vais?) Lo que quería decir: ¿Cuándo os echáis al campo?”\nBeraz, karlisten altxamendu militarraren atariko seinalea zen “noiz zoazte” galdetzea. Liberalak ordea, maiz trufatu ziren karlisten altxatzeko mehatxuez –Don Karlosek denbora asko egin zuen Bidasoako mugaren bestaldean zain, erasoa jotzeko aukera egokia etorri arte–. Ta gu gera izeneko bertsoetan ondo ikusten da nola xaxatu zituzten liberalek karlistak:\nZuek gurekin juntatutzia\nal dezute uste?\nUstiak erdi ustela du-ta,\njaunak, noiz zuazte?\nTa gu gera... (estribilloa)\nBat eta bi ta hiru eta lau,\nbost eta bi zazpi,\nhoiek diote mos bis bis bis,\nPio Barojak eleberri berean aitatzen ditu letra horiek. Barojatarrek txikitatik jaso zuten bigarren karlistadako bertso-gerra haren berri, haien aita Serafin Barojak burubelarri hartu baitzuen parte propaganda liberalean, bai bertsoak inprimatzen eta baita idazten ere. Hain zuzen, Eta tira eta tunba diskoko Karlistaren panparroikeriak bertso sorta bikaina Serafin Barojarena da.\nBeltz jornalariak versus boluntario fanfarroiak\n“El lenguaje que todos aprendieron en la cuna sirve para lanzar insultos, amenazas, calumnias, y en vez de bendecir, maldice”. Arturo Campionek arrazoi berriz ere. Bertso paperak usatuz sekulakoak eta bi esan zizkioten elkarri karlistek eta liberalek, herri-hizkeran dauden baliabide guztiekin.\nGai batzuk behin eta berriz errepikatzen dira karlistadako bertsoetan. Liberalek apaizak gogor kritikatzen dituzte armak hartu dituztelako (…Armak hartuta mendira irtenda al da Kristoren legia? / Horra apaizaren fedia!) eta karlisten ahultasunari burla egiten diote:\nPasaira heldu omen da Don Karlosen konboia:\nlastozko barkuak ta zurezko kañoiak.\nGarbitu biharra ziok kanaleko lohia,\nbestela nola pasa halako armazoia?\nKarlistak aldiz, serioago, liberalen fede eskasaz eta “lasaikeriaz” eskandalizatzen dira, eta “euskaldun prestu antziñakoen” ohiturak –foruak alegia– arriskuan ikusten dituzte: Libertade horren aizkorarekin /moztuta daude fueruak… Bestalde, karlistek “beltzak” deitzen zieten liberalei, Alfontso XII.aren armadako asko eta asko Espainiatik etorritako soldatapeko mertzenarioak zirelako, gerrillari karlistak, aldiz, beste kasta bateko borrokalariak zirela demostratu nahi izaten zuten bertsotan:\nbai eta Don Karlosek\nBertsoak leitzen dituenak segituan antzemango dio aberastasun horri guztiari, baina are gehiago preziatzen dira detaile txikiak Tapiaren diskotik entzunda, nota eta silaba bakoitzaren atzean bertso jartzailearen intentzioa zein den imajina bailiteke. Adibidez, Himno Patriotico-a ukitu epikoz bustitzen du kantariak, ahots grabea jarriaz eta bukaeran halako oihartzun amaigabe bat emanez: Biba Don Karlos eta jende bertakua, biba Don Karlos eta jende bertakua, biba… Eta alderantziz, bertsoak ironiaren bidea hartzen duenean, hori adierazteko intonazioa eta erritmo aldaketak ondo zaindu behar derrigorrez, umore puntua emateko. Eta umorean, Serafin Baroja txapeldun:\nBertso hauek entzutea mende eta erdi atzera egitea bezala da, hitz neurtuaren museo batean sartzea bezala: “Konparazioak, metaforak, irainak ere politak ageri dira –dio Tapiak–. Erreferentzia zaharrak, garai bateko hizkera zaharrean informazio zuzena eskaintzen digute kantuok. Hemeretzigarren mendeko gertakari garrantzitsuenetakoari buruzko lekukotza ezinbestekoa dira. Euskaldunon historian bidegurutze seinalatu bat. Historia liburu fidagarriena da kantutegi hau”.\nJoseba Tapia: "Kantutegia bere horretan da autentikoa"\nBadira zortzi hilabete Joseba Tapiak diskoa kaleratu zuela, baina ordutik hona ez da une batez gelditu ere egin lasartearra, han eta hemen emanaldiak eskaintzen. Denbora iraungikor hauetan Eta tira eta tunba diskoak ifrentzua utziko duela bistan da, Agur Intxorta Maite arrakastatsuak edo Apoaren edertasuna biluzgorriak utzi zuten moduan.\nHogeita bi bertso-sortetatik seitan mantendu duzu doinu originala, gainerakoen neurrian eta metrikan akatsak zeudelako, ez al zituzten bada “ondo” egiten?\nHasteko esango nuke kantutegi popularra dela; muturreko egoera batean herriak idatzitakoak. Horietan normala da maila ezberdinekoak izatea. Aberastasun asko dago estrofatan adibidez: zortziko nagusi, zortziko txiki, kopla zaharrak, lau errimako bostekoak, zazpi errimako zortzikoak, zortziko txiki erdiak edo laukoak errepika erantsita, dantza koplen ildoan eginikoak, kopla dekoratiboen baliabideak, herri kanta zaharragoen moldaketak, dialogo txertatuak bertsoan...\nBeste doinuak sortzeko lehengo bertsokeran eta kopla zaharretan oinarritu zara. Zehaztu dezakezu gehiago zer irizpide hartu duzun?\nLehengo bertsokerak badu melodian eta erritmoan koerentzia klase bat teknikoki esplikatzen erraza ez dena baina belarriak aise kaptatzen duena. Kantu tradizionalaren koordenadan ulertzen da melodia mota hau, eta gure folklorea eta herri musika hauetakoz betea dago. Ia oraintsu arte bertsolariek erabili dituzte gehien. Baina kantariek ere badituzte bilduma ederrak argitaratuak.\nBeraz, nire egitekoa ez zen esperimentazioa edo ez-melodia jorratzea. Alderantziz, pisuzko doinua asmatu behar nuen; ornamentazio gutxirekin, sinplea, karratua... azkenean oso kantagarria suertatuko zena. Normalean 2/4, 6/8, 3/4 eta zortziko konpasetan kantatzen direnak. Kantaera eder batek luzituko lukeen doinu eder bat aurkitzen saiatu naiz. Horretarako intuizioa eta esperientzia izan ditut lagun.\nEsku-soinua bigarren plano batean geratu da disko honetan eta haize-tresnek hartu dute protagonismoa. Nola egin duzue hain instrumentu ezberdinen arteko harmonizazioa?\nEz dira tresna arraroak elkarrentzako haizezko horiek. Niretzat bai halere. Musikariak ezagutu nituen eta tresna bakoitzaren tesiturak goitik behetik zer nola ziren erakutsi zidaten. Zenbateko transporteak egin behar zitzaizkion tresna bakoitzari. Hori dena buruan sartu ezinik ibili nintzen. Zati instrumentaletan erabaki nuen hiruko sekzioak parte hartu behar zuela aldiro. Eta kantatzerakoan banaka jarriko nituela. Baina ahotsa libre uzteko, ez tapatzeko, bertso doinuaren erorialdietan, esaldien artean sartu beharko zuten. Azkenean topatua nuen gero guztietarako balioko zuen formula: intro, zubi eta tarte musikaletan egurra, besteetan xuabe.\nBanda militarren kutsua eman diezu abestiei, baina aldi berean, “txaranga zoro” usaina dutela ere diozu, kontradikzioa dirudi: ordena eta desordena...\nNiretzat ez dago kontradikziorik horretan: militar doinuak beti erabili izan dira erromerietan, Lajak jotzen duen Sitio Zaragoza martxa militarra da horren adibide. Iparraldean Besta Berrin klikak eta txaranga herrikoiak nahasten dira. Gure festetan ohikoa dela esango nuke elkartze hori. Erlijio agerraldietan buhameak sartzea bezala, Oñatin Korputz Egunean dantzariak elizara sartzen diren bezala.\nBertsoetan ironia, kritika, umorea, elkarrizketak, irainak... azaltzen dira. Horiek guztiak egoki jasotzeko, intonazioa, erritmoa eta bestelako errekurtsoak erabili dituzu. Zaila izan al da bertsoei “autentikotasun” hori ematea?\nKantutegia bere horretan da autentikoa. Sinesgarria eta serioa da bertan kontatzen dena. Nik gerturatze bat egin dut. Aldaera bat. Errekreazio bat. Beti gertatzen da, lehengoaren irakurketa berri guztiek zikintzen dute benetan izan zena. Baina ez dago beste biderik.\nOrkestraziorako asko izan dira erabili dituzuen instrumentuak: saxoa, bonbardinoa, tronpeta... Bandek aire librean jotzen zutelako erabitzen zituzten haize-tresnak, akustikagatik. Nabaritu al duzue hori estudioan grabatzerakoan? Eta emanaldietan?\nBai. Baina ez da lehenengo aldia hori gertatzen zaidana. Trikitixarekin antzeko erronketan ibilia naiz. Nahiko ondo harrapatzen dute egungo mikrofonoek instrumentuaren irrintzia, baina ez da gauza bera zuzenean entzun edo diskoan. Eszenatokian monitoreetatik entzun edo atzetik belarri ondoan, diferentzia handia dago. Toki txikietan askoz gehiago nabaritzen da handietan baino xehetasun hau. Izugarrizko indarra dute akustikoan..\nGustave Flaubertek gaztetan Euskal Herrian egindako bidaia ez da sobera ezaguna euskal irakurleentzat. Idazleak bere obra handiak izkiriatu aurretik, inguru hauetako zenbait herri ezagutu zituen eta hil ondoren publikatutako liburu batean jasota daude haren hainbat inpresio... [+]


Euskal Herriko ekonomia eta gizartea aztertzeko lanabesak. GIS librea. :: ikasi :: Udako Euskal Unibertsitatea\nEuskal Herriko ekonomia eta gizartea aztertzeko lanabesak. GIS librea.\nIkastaroak :: Ekonomia, Informatika\nHasiera-data: 2015(e)ko apirilaren 21a\nAmaiera-data: 2015(e)ko maiatzaren 21a\nMatrikula-epearen hasiera: 2015(e)ko otsailaren 2a\nMatrikula-epearen bukaera: 2015(e)ko martxoaren 27a\nIkastaroa bete egin da. Matrikula egin dezakezu eta horrela itxaron zerrendan sartuko zara baina ez egin matrikularen ordainketa tokia dagoela jakinarazi arte.\nIkastaroa on-line izango da. Ikasgelako saio bi izango ditu, ikastaroaren hasiera-egunean, apirilaren 21ean, 17:30etatik 19:30etara lehenengoa, eta ikastaroaren amaieran bigarrena.\nGeografia Informaziorako Sistemak (GIS) lurraldearen gaineko azterketak burutzeko ezinbestekoak bihurtu dira.\nAzken urteetan, askotariko diziplinetan hasiak dira erabiltzen GISak, software libreari eta teknologiaren garapenari esker haienganako eskuragarritasuna handitu egin baita.\nGISaren bitartez, lurraldearen gaineko azterketak burutu daitezke, eta edozein fenomeno aztertzen ari garela, ikuspegi osatuagoa lortu. Horrez gain, esku artean dugun informazioa gurutzatu eta emaitza berriak lor ditzakegu, eta horiek modu erraz eta bisualean lurraldearen gainera ekarri.\nAzken aldian, gainera, OpenData filosofiaren inguruan eman diren aurrerapenek datuak eskuratzeko bideak asko erraztu dituzte, eta, beraz, GISa baliatzeko bideak zabaldu dira.\nHutsetik eta modu erraz batean oinarrizko GIS azterketak egiten ikastea da ikastaroaren helburua.\nIkastaro hau Gaindegia. Euskal Herriko ekonomia eta gizarte garapenerako behategiarekin elkarlanean antolatu da.\nMikel Ayestaran Olano\nGeodesia eta Kartografian goi-mailako ingeniaria. Gaindegia, GIS teknikaria.\nunibertsitatea.net atarian dituzue irakasleari egindako elkarrizketak. Elkarrizketa 1 (2016), Elkarrizketa 2 (2017)\nGIS tresnekin oinarrizko azterketak egitea.\nAnalisi espazialerako QGIS software libreko aplikazioaren euskarazko bertsioa erabiltzen ikastea.\nAzterketak egiteko sareko baliabideen erabileran trebatzea.\nEuskal Herriko analisi espazialak egiten ikastea.\nInformazioa lurraldearen gainean adieraztea.\nZer dira GISak?\nZertarako balio dute?\nAzterketa sozioekonomikoetarako aukerak\nQGIS softwarearen instalazioa (software librea)\nBaliabideak. Datu espazialak eta alfanumerikoak\nDatu espazialen azpiegiturak (DEA). (www.euskalgeo.net, www.geo.euskadi.net, idena.navarra.es, www.pigma.org).\nDatu motak (bektorial eta rasterrak)\nDatu alfanumerikoak (www.datuak.net, www.eustat.es, www.cfnavarra.es/estadistica/, www.ine.es, www.insee.fr)\nDatuen uztarketa eta kalkulua\nDatu beraren arabera\nAtributu berrien kalkulua\nAgregazio bidezko kalkulua\nDatuen adierazpena eta argitalpena\nBanaketak egiteko aukerak\nIkastaroa b-learning motakoa izango da, hau da, ikasgelako saioak eta on-line irakaskuntza konbinatuko dira. Ikastaroa on-line bideratuko da irakaslearen etengabeko gidaritzapean, baina hasieran aurrez aurreko saioa izango du. Ikaskuntza-irakaskuntza metodologia honen bidez ikasleen parte-hartzea bultzatuko da.\nErabilerari dagozkion oinarrizko azalpenak idatziz jasoko ditu ikasleak, baina trebetasun nagusiak datuen ustiapenari lotutakoak izanik, ikasleak ariketa praktikoak burutu beharko ditu. Ariketa praktikoak baloratzeko garaian prozesuak eta emaitzak hartuko dira aintzat.\nAnalisi sozioekonomikoak egin beharrean diren ikasle, ikertzaile eta profesionalei, zein soziologoei, geografoei, ekonomilariei, kazetariei…\nEz da GISaren gaineko aurre-ezagutzarik behar. Hutsetik hasiko da trebakuntza.\nAriketak burutzeko QGIS aplikazioa (euskarazko bertsioa) instalatuta beharko du nork bere ordenagailuan. Software librea da eta ez du lizentzia-kosturik. Windows, Linux eta Mac OS X sistema eragileen gainean funtzionatzen du. Ikastaroaren azalpenak Windowseko bertsioaren gainean izango dira.\nEuskal Autonomia Erkidegoko unibertsitateaz kanpoko irakasleentzako prestakuntza-ikastaroak homologatzeko prozeduran onartutako ikastaroa. Homologazio kodea: 1568348002\ndatu espazialak, lurraldea, estatistika, QGIS, Eibar, udaberriko ikastaroak, UEUren Ikastetxe Nagusia, Markeskoa\non line irakaskuntza


maskulinitateak Archives - Arrosa\nIkusi duzue Gilletek atera berri duen iragarkia? Zalaparta izugarria sortu du sarean, izan ere, aldarri feministak baliatuz eginiko iragarkia da, gizonei interpelazio zuzena eginez. Iritzi asko egon dira, kontra zein aldekoak, eta hausnarketarako tartea izan dugu gaurkoan Iñaki Kasaresekin.\nGizonak eta indarkeria izan ditugu hizpide gaurko kolaborazioan. Izatezkoa ala ikasia da? Kasu isolatuak ala egiturazkoa? Gaixotasuna ala politikoa? Galdera hauen inguruan hausnartu dugu Iñaki Kasaresekin.


KUDEAKETA AURRERATUAREN DIPLOMA | Gizakia - Una persona, un futuro\nEman duen erakundea Euskalit. Bikaintasunerako Euskal Fundazioa.\nEuskalit-Bikaintasunerako Euskal Fundazioa 90eko hamarkadan industria indartzeko Eusko Jaurlaritzak zuen kezkaren ondorioz sortu zen, kudeaketaren hobekuntza eta berrikuntza sustatu asmoz. Euskal erakundeetan hausnarketarako eta kontrasterako prozesuak sustatzen ditu edo hainbat aitorpen jasotzen dituzten kudeaketa-ereduen kanpoko ebaluazioa ere bai.\nKudeaketa-diagnostikoa edo kanpoko kontrastea erakundeko zuzendaritza taldearen eta EUSKALITEKO Ebaluazio Elkarteko kideen artean egiten den hausnarketa da; kudeaketa gaietan adituak izaten dira eta erakundeko kudeaketa-sistema hobeto antolatzen laguntzen dute. EUSKALITEK garatutako Kudeaketa Aurreratuko Eredua (KAE) erabiltzen da. Eredu hau EUSKALITEK berak koordinatutako erakunde eta antolakuntza garrantzitsuetako kudeaketa arloko adituen parte hartzearen eta akordioaren fruitua da. Bere xedea da lehiakortasuna hobetzeko nahitaezko bilaketan enpresen gidari izatea azken hamarkadetan alor desberdinetatik eman diren kudeaketa-kontzeptuak integratuz: Ezagutzaren kudeaketa, Erabateko kalitatea, Kudeaketako bikaintasuna, Berrikuntza, eta Enpresaren gizarte-erantzukizuna, besteak beste.\nKanpoko kontrastea jasotakoan, EUSKALITEK Kudeaketa Aurreratuari diploma eman ala ez baloratzen du. Diploma honen xedea da erakundeak animatzea aurrera egiten jarrai dezaten eta lortu duten kudeaketa maila aitortzea.


Milioi bat euroko dirulaguntzak energia-eraginkortasuna eta berriztagarriak sustatzeko - Deia\nklima-aldaketaren aurkako borrokan\nMilioi bat euroko dirulaguntzak energia-eraginkortasuna eta berriztagarriak sustatzeko\nEnergia-eraginkortasunaren arloko laguntzek berrehun jarduera finantzatu dituzte 2015etik 2019ra bitartean\ndeia.eus 24.12.2019 | 10:34\nEnergía eólica. Pixabay\nBILBO. Bizkaiko Foru Aldundiak milioi bat euro emango ditu klima-aldaketaren aurka borrokatzen lagunduko duten proiektuak garatze aldera. Horretarako, energia aurrezteko eta modu eraginkorrez erabiltzeko neurriak sustatuko ditu, eta energia berriztagarriak bultzatuko ditu, gure lurraldeko udalek eta mankomunitateek garatu beharrekoak. Ekimen horiek Tokiko Agenda 21eko edo Tokiko Agenda 2030eko Ekintza Planean, Udalaren Energia Planean, Energia Iraunkorrerako Ekintza Planean edo Klimaren eta Energia Iraunkorraren aldeko Ekintza Planean edota klima-aldaketaren aurkako borrokarekin loturik dauden beste plan batzuetan sartuta egon beharko dute.\nDiru-laguntzen kopuruari dagokionez, toki entitateek, gehienez, 120.000 euro eskuratu ahal izango dituzte, eta egun badauden eraikin publikoetan energia elektrikoaren edo erregaiaren kontsumoa murriztea xede duten jarduketak, eraikin publikoetan egiten direnak, finantzatzeko erabili beharko dira. Zehazki, diru-laguntzen xede izango dira klimatizazio-instalazioa edota ur bero sanitarioaren ekoizpena, berokuntza-instalazioetan, hozte-instalazioetan edota ur beroaren instalazioetan energia eta erregai gutxiago kontsumitze aldera; kogenerazio- edota trigenerazio-instalazio bat ezartzea; energia-kontsumoak urrutitik monitorizatzeko sistema iraunkorrak ezartzea; eta ekoizpen termikoaren arloko sistemen bidez energia gutxiago kontsumitzea eragiten duten jarduerak burutzea, hala nola biomasako galdarak, instalazio geotermikoak, aerotermia eta eguzki-instalazio termikoak.\nUdalek eta mankomunitateek Iraunkortasuna eta Ingurune Naturala Zaintzeko Saileko erregistroan edo Bizkaiko Foru Aldundiaren Erregistro Nagusian aurkeztu beharko dituzte beren eskabideak, laguntza hauek arautzen dituen dekretua Bizkaiko Aldizkari Ofizialean argitaratzen den egunaren biharamunetik hasita. Diru-laguntza horiek lehia askeari dagokion sistema erabiliz emango dira.\nOrain arte, Bizkaiko Foru Aldundiak eraginkortasun energetikoaren arloan eman dituen laguntzen barruan, kanpoko argiteria publikoarekiko jarduketak sartzen ziren, energia elektrikoaren kontsumoa murriztea lortzen duten jarduketak alegia, A motako kalifikazio energetikoarekin eta argiteria publiko hori monitorizatzeko sistemekin. Orain, berriz, ez dira diruz laguntzen energia-kontsumoan eragin handiagoa duten eta, aldi berean, inbertsio handiagoa eskatzen duten ekimenak, ekimen horiek garestiagoak baitira udal erakundeentzat. Horrela, mota horretako proiektuen garapena erraztu nahi da, diru-laguntzen onura ahalik eta handiena lortze aldera.\nOrain arte eman diren laguntzek udalek eta mankomunitateek energia-eraginkortasunaren arloan egindako 200 jarduera finantzatu dituzte 2015etik 2019ra bitartean. Bizkaiko Foru Aldundiak, guztira, 5.952.767 euroko inbertsioa egin du. Jarduera horiek %60tik gorako energia-aurrezpena eragin dute, Iraunkortasuna eta Ingurune Naturala Zaintzeko Foru Saileko teknikariek egin duten balantzearen arabera.


Foruko udalbatzak urrian egindako azken osoko bilkuran herriko landa bide guztien inbentarioa osatzeko onarpena eman dute. Udalak adierazi duenez, bide zahar horiek identifikatzeko eta ezagutzeko dokumentazio lana egin dute.Udalak nabarmendu duenez, «...\nForuko udalbatzak urrian egindako azken osoko bilkuran herriko landa bide guztien inbentarioa osatzeko onarpena eman dute. Udalak adierazi duenez, bide zahar horiek identifikatzeko eta ezagutzeko dokumentazio lana egin dute.\nUdalak nabarmendu duenez, «inbentarioa burutu ahal izateko ezinbestekoa izan da herritarren parte hartzea». Horretarako, datuak eta lekukotasunak batzeko «lan handia» egin dutela azpimarratu dute. Inbentarioa lantzeko enpresa arduraduna laguntzeko prest zeuden herritarrekin harremanetan jarri dela azaldu du udalak; ondoren, banan-banan geratu da haiekin, balio handiko datuak bildu ahal izateko.\nForuko landa bideen lehenengo inbentarioagaz, ibilgailu zein oinezkoentzako herriko bide nagusiak, zolatu gabeko bideak, antzinako gurdibideak, bidezidorrak edota bidexkak identifikatu eta dokumentatu dituzte. Nekazal bideei dagokionez, Sendo SL enpresari esleitu dio udalak Domeinu Publikoko Ondasunen Inbentarioa .\nJane Eyre Urkieta Foruko Alkateak adierazi duenez, inbentarioa jabegotasun, eskubide eta ordenantzen erreferentea izatea nahi du udalak. Antzinako landa bideak «Foruko historiaren parte» direla azpimarratu du, eta horien memoria berreskuratzeko lana egitea garrantzitsua dela azaldu du. Dokumentuan bildutako informazioagaz, «herriko etorkizunerako planifikaziorako ezinbestekoak» diren datuak eskuratu dituzte.\nDokumentuaren hasierako onarpenaren ondoren, kontsultarako eta alegazioak aurkezteko bi hilabeteko epea zabalduko dute, era horretara interesatuek beraien zalantzak argitu edota alegazioak aurkeztu ahal izateko. «Bi hilabete hauetan udaletxera hurbiltzera animatzen ditugu herritar guztiak, hemen dokumentazioa ikuskatu ahal izateko», azaldu du alkateak.\nAlegazio horien ebazpena enpresa eta udalbatzaren artean adostuko da, «behar bezalako aholkularitza juridikoagaz». Ebazpenak herritarrei komunikatu ondoren, dokumentuaren behin-betiko onarpena egingo dutela adierazi du.


Azaroko Txikitto aldizkaria banatzen dihardute herriko ikastetxeean - etakitto.eus\nDagoeneko Eibarko LH-ko ikasleen eskuetan dago azaroko TXIKITTO aldizkaria (hemen daukazu PDF formatoan). Azaleko argazkian Amaña ikastetxeko ikasleak agertzen dira. Izan ere, eskola horretako ikasle talde batek oso proiektu interesgarria du esku artean: beldurrezko pelikula bat sortzea. Eurek egingo dute lan guztia, hasierako ideiatik grabaketaraino, eta gogo handiarekin dabiltza. Hauxe da eurekin egin dugun bideoa:\n“Aitxitxa-amameki berbetan” atalean, Oier Arrizabalaga Aldatze ikastetxeko ikasleak Roberto Perez aitxitxari egin dio elkarrizketa. Roberto Soraluzen jaio zen baina betidanik izan du lotura estua Eibarrekin. Armeria Eskolan ikasi zuen eta jubilatu arte egin du lan Eibarren. Orain dela hiru urte bertara etorri zen bizitzera.\n« Agurtzane Etxaniz (DEBEMEN) “Errelebo edo belaunaldi aldaketa da nekazaritzak egun duen erronkarik handiena” Ermiten inguruko dokumentalaren aurkezpena eta euskararen aldeko agiriaren irakurketa »


Memoria egin, ahanzturan bilatuz - Diario de Noticias de Navarra\nEmakumeen bizitza-istorioak ikusaraztea helburu duen 'Ellas' proiektuak bidea eginez jarraitzen du, istorio gehiago jasoz eta kalean ere nagusitasuna hartuz\nizaro mendieta 22.06.2021 | 14:15\nBADA kontatu den historia bat eta entzun diren istorio asko. Baina badira isildu diren beste hainbat, edo gehiago. Eta istorio horiek badute zer kontatu eta nork kontatu. Eta orain, gainera, badute zelan kontatu. Badute istorio guzti horiek balioesteko espazio bat, eta hori da Ellas.\nArgazkigintzari eta memoriari lotutako proiektu parte hartzaile bat da Ellas, Bilboko auzo garaietako emakumeen bizitza-istorioak ezagutzea eta ikusaraztea helburu duena. Ellas bilaketa bat da, eta, era berean, topaketa bat: familia albumak zaintzen dituzten azken belaunaldiko emakumeekin egindako topaketa bat, memoria ez-idatziaren zaindariekin egindako elkarretaratze bat.\n2016ko amaieran du jatorria proiektuak, Ainhoa Resano argazkilariak eta Sabina Lafita antropologoak elkarrekin bidea hasi zutenean. Lafitak aurretik ere egina zuen memoriari lotutako lanen bat edo beste, eta, Bilboko auzo garaietako emakumeen memoria landu nahi zuen. Resanok ordurako Escalera 17 dokumentala egina zuen, zeinetan bere auzokide batzuen memoria lantzen zuen, eraikin oso baten kaleratze prozesu bat oinarri hartuta.\nMemorien album berri bat eraikitzeko grinak elkartu zituen Resano eta Lafita. Emakume anitzekin eta argitaratu gabeko argazkiekin egin nahi zuten hori, auzo horietako historia eta oraina gainditzen dituzten klixeak eta estigmak irauliz, eta emakume anonimoen isildutako bizitzak erakutsiz. Hala, argazkigintza eta memoria arlo pribatutik publikora eta banakakotik kolektibora aldatuz.\nLehenengo urtea alde teorikoa lantzen igaro zuen bikoteak, auzoaren ezaugarriak ikertzen, ikus-entzunezkoetan eta liburuetan arakatzen. 2017ko uztailean Cortes kaleko higiene-denda zabaldu zuten, emakumeentzako lehen higiene-denda izandako hura. Bertan, ordura arte egindako lana jarri zuten ikusgai, eta 15 egunetan, hainbat jarduera antolatu zituzten. Geroztik, hainbat erakusketa eta argitalpen egin dituzte. 2019an bakarkako lanari ekin zion Resanok, Lafitak beste lan batzuei heltzen zien bitartean.\nArgazkilariak emakume horiengandik jasotako kontakizun eta argazkiak espazio publikora eramateko konpromisoa hartua zuen, eta, hala egin zuen. Erabilerarik ez zuten auzoko dendetan (pertsianetan gehienak) emakume horien argazkiak jartzea eta QR kodearen bidez beraien kontakizunak entzuteko aukera ere zabaltzea proposatu zion bilbotarrak Sarean San Frantzisko auzoan dagoen espazio kulturalari. Hala, 2020ko abenduan kalean ere hartu zuten emakume horiek nagusitasuna. Jarri zituztenetik gaur egunera arte erortzen joan dira horietako asko, baina uda aurretik berriz ere jartzeko asmoa erakutsi du bilbotarrak.\nKontakizunetako protagonistengatik galdetzean argi du Resanok erantzuna: "Asko dira emakume horiek, eta gehiago izango dira; hainbeste dira, gu, emakume guztiok, garela". Kontxa, esaterako: denetan lehena eta bere auzotik alde egiten aurrenekoa. Miki, Cortes kaleko zerbitzari bakarra. Vitori, bere arrebaren egun berean ezkondu zena. Sagrario, ijito arrazako emakumea, Angustiasen alaba, anarkista familiakoa. Nikole aurreko lokaletik korrika oihukatu zuena: "Nire ipurdia haien artean egotea nahi dut". Isabel eta bere album misteriotsua. Merchek 700 ogitarteko ematen zituen plazako bere gozoki-dendan. Bego, 40 urte baino gehiagoz eta hil arte maitalea izan daitekeela esan ziguna. Baztertuak, album familiar batean inoiz agertuko ez direnak. Paqui, apaizentzat lan egiten zuen kordobarra. Michele, album familiarrik ez duena pateran iritsi zelako.\nHoriekin eta beste hainbat emakumerekin elkartu da Bilboko argazkilaria, eta topaketa guztiak "zoragarritzat" hartu ditu. "Denbora askorekin lan egin da, kontu handiz eta errespetu eta maitasun guztiarekin", aipatu du. Proiektuan parte hartu duten emakumeak "beti pozik" nabaritu ditu, "hunkituta eta harro". Beraien artean hitz egiten ikusteak poztu egiten du, eta aitortu duenez, "oso polita da emakume horiek beraien bizitzak gogoratzen ikustea". Bizitoki duen auzoari buruz gehiago jakiteko ere balio izan dio proiektuak, eta, horrekin batera, momentu pertsonal eta zintzoak bizitzeko aukera ere eman dio, beste era batera ezagutzea zaila litzatekeen emakumeekin.\nResanok, bere aldetik, proiektua balioesten jarraitzen du: artxibo-liburu bat argitaratu nahi du, memoria egiteko hartu zuen konpromiso horri jarraiki. Dokumental bat sortzea ere badu buruan. Gainera, gauzatutako proiektua beste hainbat auzo eta herritara hedatzea ere gustatuko litzaioke. "Memoria guzti horiek gehitzen joan, eta horiekin guztiekin, memorien atlas bat egin". Bitartean, emakumeen etxeetara joaten jarraituko du, beraien argazkiak elkarrekin ikusi, eta auzoko kaleetatik ibiliaz, memoria berreraikiz; auzoko emakume horien deiak jasotzen jarraituko du, eta horien ahoetatik istorio berriak ezagutzen, eta horietako bakoitzarekin harritzen. Eta, bitartean, familia-albumetatik, gizartean birpentsatzen jarraituko du, garai ezberdinetan emakumeak izan duen tokiaz jabetzen segituz.


Euskal komikilariak, arrakastatsu nazioartean — Eibar.ORG | Eibarko peoria\nHemen zaude: Hasiera / Blogak / e-gorblog / Euskal komikilariak, arrakastatsu nazioartean\nEuskal komikilariak, arrakastatsu nazioartean\ne-gor 2016/09/22 17:40\nFrantzian, Espainian, Italian... hainbat komiki atera dituzte\nIrudia: Iñaket / Juan Luis Landa / Iñaki Holgado / Guillermo Gonzalez\nEuskal komikigileak ez dira ahuntzaren gauerdiko eztula, ez horixe! Hemen kaleratzen dituzten lanez gain, nazioarteko merkatu gogorrenetan ere argitaratzen dituzte komikiak, arrakastaz gainera! Eta bestela, ikusi azkenaldian argia ikusi dutenak.\nMikel Begoña gidoilariak eta Iñaket marrazkilariak zenbait komiki argitaratu dituzte Espainian eta Frantzian: Tristísima ceniza - Un tebeo de Robert Capa en Bilbao, El pico de los cuervos - Matar a Franco, Le bec des corbeaux – Abattre Franco... Beraien azken lana da Ötzi - Por un puñado de ámbar, iaz Norma argitaletxeak atera zuena. Berriki italiarrez ere atera du Barta argitaletxeak, Ötzi - Per un pugno di ambra izenburupean, eta Ötzi bera dagoen Hego Tirolgo museoaren bedeinkapenarekin! Eta irailerako, bigarren atala aterako dute berriz Normarekin, El bueno, el feo y el tuerto.\nArthus Trivium 1 – Les anges de Nostradamus albumean, Nostradamus igarle ezagunak bere ikuskari-botereak eta hiru zaldun dizipulu baliatzen ditu bere garaiko arazoak eta okerrak konpontzeko. Arthus Trivium da dizipulu horietako bat, mistizismo, sorginkeria eta emozioz betetako abenturak biziko dituena. Rauleren gidoia maisutasunez marraztu du Juan Luis Landak Arthus-en lehen abentura honetan, Les anges de Nostradamus, eta izugarrizko arrakasta izaten ari da Frantzian Dargaud etxearekin: hainbat astez komiki salduenen artean izan da, eta salduena izatera ere iritsi da! Eta hori ez da batere erraza, han asko argitaratzen baita eta oso ona... Jakina, hurrengo tomoa ere bidean da, eta beste hainbat herrialdetan ere argitaratuko da. Zorionak, Juan Luis!\nFrantzian jarraituta, Lehen Mundu Gerrako batailarik luzeena eta gogorrenetako bat izan zen Verdungo gudua. 1916 urtea ia osorik iraun zuen, 250.000 hildako eta 500.000 zauritu baino gehiago izan ziren. Ekitaldi ugari ari dira egiten haren mendeurrena gogorarazteko, eta horien artean dago Grand Angle argitaletxea ateratzen ari den komiki saila. Jean-Yves Le Naouren gidoia lantzeko, Marko hautatu dute storyboard-a egiteko eta Iñaki Holgado irudiak marrazteko. Lehen albuma, Verdun 1 – Avant l'orage, salmenta oso onak izaten ari da.\nAzkenik, Xabiroirentzat Kortsarioen ostatua albuma marraztutako Guillermo Gonzalezek ere Frantzian komiki bat argitaratu du. Le chevalier à la licorne du izenburua (Adarbakarraren zalduna alegia) Stéphane Piatzszeken gidoia duen eta Soleil argitaletxeak atera duen album honek, eta Erdi Aroko frantsesen eta ingelesen arteko gerrak eta mitologia ditu gaitzat.\netiketak: Mikel Begoña, Kortsarioen ostatua, Arthus Trivium, Guillermo Gonzalez, Marko, Ötzi, Le chevalier à la licorne, Iñaki G. Holgado, komikiak, Xabiroi, Juan Luis Landa, Verdun, Iñaket


Sare sozialen arrantza arriskutsua - Alex Uriarte - bizkaie.biz\nSare sozialek gaur egun daukien hedapena eta esangurea zalantzan jarriko dauenik ez dago. Baina, eliteko kirolari urruneko horreek ondo ibilten ete ditue sare sozialak? Hori ezbaian dago, bai ondo ezbaian bere.\nZeozer izatekotan -edo izan behar izatekotan- espilu eta islada izan behar leukie sare sozialek. Izan be, kirolari top handiek euren lan-errutinak, euren teknikak, umorea, errespetua edota bizikidetzea lako gaiak erakutsi beharko leukiez. Ez dinot hori ikusi ezin daitekeenik sareotan, inondik inora be ez, baina ez dinot guzurrik kirolariok sarri huts galantak egiten dituela plazaratzerakoan.\nEsate baterako (eta ez dot kasu partikular edota izenetan sartu gura), ze zentzu dauka sare bateko iruzkina edo publikazinoa ezabatzeak, ezabatze horren zergaitia zein dan azaldu bage? Pertsonaia publiko honeek ez dira izan behar akatsak egiten dituen eta akats horreetatik ikasi, parkamena eskatu eta hareek zuzentzen dituen pertsonen ordezkari eta erreferente? Kirola -eta termino oroz zabal honen barruan sartzen dot kirolarien sare sozialen auzia bere-, ezer izatekotan, formazinoa eta hezkuntzea be izan beharko litzateke, batez be etxeko gaztetxuenei zuzenduta.\nPertsonaia urrunekoek (baina egun oso hur bizi doguzanak) baloia jaurtiteko daben erea, pedalei eragiteko modua, uretara salto egiteko estiloa edota erraketea ibilteko klasea, janzkerea, orrazkerea eta abar akabubako bat, gaztetxuenek kopiau egiten dabe. Baina, aldi berean, normaltzat eta kopiagarritzat hartzen dabe hareen jokabidea, beti eredugarria eta zuzena izan ez arren.\nKirolariak eurak ez eze, kontu honetan hartu-emon zuzenak dituen personen moltsoa zabalduko neuke, ganera. Fisioak, entrenatzaileak, mekanikariak, auxiliarrak, epaileak, sukaldariak, biomekanikariak... formatzaileak dira? Eredugarriak dira?


Gure duintasunak ez du ixten - sindicato ESK sindikatua\nGipuzkoako komisari zein epaitegien zikintasuna dela eta Ertzaintzako sindikatuak eta estamentu judizialek eginiko salaketaren harira ESK sindikatuak zera adierazi nahi du.\nGarbialdiko langileek zazpi hilabete eta erdi daramatzate mugagabeko greban eta honen ondorioak begi-bistan dira. Hala ere, ez dugu onartuko emakume hauen borroka zalantzan jartzea edota fokua orain arte haien lankideak defendatzeko atzamar bat ere ez mugitu ez dituztenengan jartzea. Greba eta bere ondorioen zamak greba aurrera eramaten dutenek pairatzen dute; diru-sarrerak murriztuak dituztenean, egunero borrokatzen dutenean, manifestatzen direnean, pankartaren atzean daudenean … Azken finean egunero bere lanaren aitortzagatik borrokatzen dutenek izaten dira grebaren ondorioak zuzenean pairatzen dituztenak.\nEmakume hauek borrokan daude haien lana aitortua izan dadin eta feminizatuta dagoen lana honen duintasuna exijitzen dutelako. Garbialdiko langileek lan hauen aitortza soziala eta behar bezala ordaintzea nahi dute, maskulinizatuak dauden sektoreetan bezala (adibidez bide-sareko garbiketa).\nKomisari zein epaitegiak zikinak daude bai, baina zikinagoa izaten ari da Garbialdi enpresaren jarrera emakume hauen eskubideak deuseztatuz eta Eusko jaurlaritzarena zeinek Soldata Arrakalaren kontrako neurriak hartzeko gaitasuna izanda beste leku batera begiratzen duen. ESK sindikatuak argi du komisariak eta epaitegiak itxi beharko dituzte gure duintasunak ez duelako ixten.


COVID ziurtagiria derrigorrezkoa, kirol instalazioetan : Oarsoaldeko Hitza\nCOVID ziurtagiria derrigorrezkoa, kirol instalazioetan\nGaurtik aurrera derrigorrez erakutsi beharko dute hamabi urtetik gorako erabiltzaileek, Galtzaraborda kiroldegian eta Fanderia igerilekuetan.\nDerrigorrezkoa izango da COVID pasaportea.\nGaurtik aurrera, COVID ziurtagiria derrigorrezkoa izango da Galtzaraborda kiroldegian eta Fanderiako igerilekuetako udal-instalazioetan. Eusko Jaurlaritzak asteazkenean, abenduaren 15ean, onartu zuen dekretuaren araberako neurria da honakoa.\nHala, aurrerantzean hamabi urtetik gorako erabiltzaileek harrera-postuetan indarrean dagoen pasaportea erakutsi beharko dute, lehenengo aldian. Udalak erabiltzaile guztien laguntza eskertuko du, prozesua ahal bezain arinen burutzeko.


"Ohore bat da kamiseta hau eta kolore hauek defendatuz amaitzea nire ibilbidea" | Kirola | Berria\n"Ohore bat da kamiseta hau eta kolore hauek defendatuz amaitzea nire ibilbidea"\nRealeko jokalariak "harro eta zoriontsu" hartu du futbolean jokatzeari uzteko erabakia. Agurra egingo diote irailaren 15ean, Realak Bartzelonaren kontra jokatuko duen partidan.\nImanol Agirretxe, agurreko agerraldian, Illarramendirekin eta Oiarzabalekin. / Andoni Canellada/Foku\nImanol Agirretxek futbolean jokatzeari uztea erabaki du. Gaur goizean eman du Realak sare sozialetan Usurbilgo (Gipuzkoa) jokalariaren erabakiaren berri, eta jokalariak berak azaldu du zergatik eman duen pauso hori, Zubietan egin duen agerraldian: "Pauso bat emateko garaia dela nabaritu dut. Egun zoriontsua da, egon nahi nuen lekuan amaituko dut ibilbidea. Realeko jokalari izatea gertatu zaidan onena izan da", adierazi du. Jakinarazi du klubean beste lan batean jarraitzeko aukera ere iradoki diotela baina orain atseden hartu nahi duela.\nZubietako Realaren instalakuntzetako gimnasioan egin du agerraldia, ohikoa den prentsa aretoan egin beharrean, jende asko bildu delako. Jokin Aperribai presidenteak eskerrak eman dizkio Realean aritu den denboraldietan egindako lanagatik: "Realaren bikaintasuna lortzen lagundu duzu hamar urteotan". Halaber, "klubaren onena bilatzeko" izan duen prestutasuna eskertu dio Aperribaik, eta aitortu du sarri hitz egin duela aurrelariarekin: "Iritzi interesgarriak izan ditu beti, eta sekula ez interesatuak. Mila esker zaren modukoa izateagatik".\nUsurbilgo aurrelariak gaur astebete hartu zuen futbola uzteko erabakia. Haren esanetan, Roberto Olabe klubeko futbol zuzendariari azaldu zion bere ibilbideari amaiera emateko asmoa: "Azken aldiz min hartu nuenean ohartu nintzen erabaki hori hartu behar nuela". Taldekideei azaltzea egokitu zitzaion gero, eta onartu du hasieran "shock egoeran" geratu zirela aldagelan. Alabaina, erabaki egokia hartu duelakoan dago, eta zehaztu du "pozik" dagoela uzteko erabakia "nahi izan dudanean" hartzeko aukera izan duelako.\n"Zoriontsu izan naiz"\nRealean urte ederrak bizi izan ditu Agirretxek: "Realeko jokalari izatea guztia izan da niretzat; lehen taldera igaro nintzenean futbolari izatetik Realeko jokalari izatera igaro nintzen, hori da zoriontsu egin nauena". Hamar urte egin ditu lehen taldean, eta izan duen jarraitutasunaz harro agertu da: "Defendatu nahi izan dudan kamisetarekin urte askoan aritu ahal izan dut. Urteroko lehia izan da defendatu nahi nuen ikurra defendatzeko, eta maite ditudan kamiseta eta ikurra defendatzen amaituko dut nire ibilbidea".\nAzken boladan Realaren erreferente izan diren jokalari askok utzi dute taldea, baina aurrelariak uste du txuri-urdinen "betiko izaera" mantendu egingo dela aurrerantzean ere: "Esku onetan uzten dut lekukoa. Harrobitik igo direnek ulertua dute zer den Reala, harrobitik kontzientziatuta datoz. Badakite zeintzuk diren gure balioak, eta betiko transmisio horri eutsiko diotenaren zalantzarik ez dut".\nEspero baino lehen amaitu behar izan du Agirretxek bere ibilbidea. 2015ean hasi zen okertzen bere bidea, Keylor Navas Real Madrileko atezainak orkatilako lesio larri bat egin zionean, eta geldirik egon behar zuen hurrengo bi denboraldietan. Alabaina, Navasi amorrurik ez diola argitu nahi izan du: "Alferrikakoa da, amorruak ez narama inora. Izan nezakeen amorru guztia lanarengatik aldatu dut, nire mailarik onenera itzultzeko". Lehen lesio hartatik osatu zen zen Agirretxe, baina ordutik behin eta berriz hartu du min.\n"Karrera perfektuaren gidoia" bete du Agirretxek, gaur azaldu duenez. 2005an egin zuen debuta Realeko lehen taldearekin. Ondorengo urteetan Reala B eta Castellon taldeetatik pasa ondoren, 2008-2009 denboraldian Realaren lehen taldean gelditu zen. Hantxe hartu du erretiroa.\n31 urteko usurbildarrak futbol ibilbidean amestu eta borrokatutakoa lortu duela nabarmendu du bideoan, eta horregatik, dio, "egun zoriontsua" dela berarentzat erretiroa hartzen duen hau, "atzera begiratu eta gauza on pila bat" ikusten dituelako.\nðÂÂÂÂÂÂÂÂÂÂÂÂÂÂ¥ Imanol Agirretxeren mezua familia txuri-urdinari: "Unea iritsi dela sentitzen dut, harro noa" #BetiEgingoDuzuHeganGurekin â¬ÂÂÂÂÂÂÂï¸ÂÂÂÂÂÂÂ pic.twitter.com/yIuBj611V7\n— Real Sociedad Fútbol (@RealSociedadEUS) 2018(e)ko abuztuaren 29(a)\n272 partida ofizial jokatu ditu, eta Realean egin dituen hamar urteetan 72 gol sartu ditu. Sasoi beteko adinean dago berez, 31 urterekin, baina lesio asko izan ditu, eta badirudi horrek eraman duela erretiroa hartzera.\nAperribaik azaldu du Realak eskaintza egin diola, klubaren egituran jarrai dezan. Litekeena da harrobiko jokalarien entrenatzaile izatera igarotzera. Agirretxek ez du aukera hori baztertu, baina adierazi du oraingoz atseden hartzea besterik ez duela buruan.\nAgirretxe, 2011n, Tunisiaren aurka, Euskal Selekzioarekin jokatzen.\nEuskal Selekzioarekin bost partida jokatu ditu:\n2010: Euskal Selekzioa 3-1 Venezuela\n2011: Euskal Selekzioa 0-2 Tunisia (argazkian)\n2012: Euskal Selekzioa 6-1 Bolivia\n2013: Euskal Selekzioa 6-0 Peru (bi gol sartu zituen Agirretxek)\n2015: Katalunia 0-1 Euskal Selekzioa


Gurasoak ere irakasle | EIBZko liburutegia\nGurasoak ere irakasle\nAraitz Muguruza / 2014-02-27 / 446 hitz\nHaurrei etxeko lanak egiten laguntzeko biltzen da hamar laguneko guraso talde bat Errenterian; eskolako heziketan parte hartze zuzena lortu nahi dute horrela.\nLepoa liburuetara makurtuta, kontzentratuta daude haurrak eskolako lanak egiten. Murmurio ahul batzuk soilik entzuten dira, laguntzen ari zaien gurasoren baten azalpenek sortutakoa; bestela, isiltasuna nagusi da Errenteriako (Gipuzkoa) Gurekin auzo elkartean, eskoletako geletan izaten dena baino handiagoa kasik. Lanean ari dira jo eta su, eta zalantzak argitzeko, inguruan dituzte gurasoak. Iztieta auzoan biltzen hasi den guraso taldekoen haurrak dira, eta Oihan Lopez irakasle eta psikopedagogoa gidari dutela ekin diote helduek berriki hezitzaile lanari.\nHezkuntza sisteman ikusitako gabeziek eraman dute Lopez halako proiektu bat abian jartzera: «Gurasoek ikasleen heziketan parte hartzea nahi dugu, eta hori lortzeko daude Guraso Elkarteak, baina ingurukoekin hitz eginda, elkarte horiek ez direla gurasoengana iristen jaso dut». Eta parte hartze horren faltak eragiten ditu arazo handienak haurren hezkuntzan, Lopezen ustez. «Beldurtu egiten dira, eta pentsatzen dute beste pertsona bat behar dutela ikasketetan ongi joateko; modu horretan gurasoen esku hartzea murriztu, eta ebaluazioetara eta emaitzetara mugatzen da».\nGurasoak ere prestatzen\nGurasoen «benetako» parte hartze hori sustatzeko helburuz sortu zuen gunea Lopezek. Hamar bat haur biltzen dira astean bi egunetan, ordu eta erdiz eskoletako lanak egiteko. Proiektua hasi berri dutenez, gurasoak heziketa lanetarako prestatzen ari dira, gero haurrei errazago laguntzeko. Lehenengo zereginetako bat izan dute, esaterako, heldu bakoitzari ikasgai bat zehaztea. Ongien moldatzen den ikasgaia hartu dute. Rosa Martinek gazteleran laguntzen die haurrei, irakurtzea asko gustatzen baitzaio. Aurretik biltzen zen auzoko beste guraso batzuekin, euskaraz ez baitaki, eta eskoletako lanetan laguntzeko oztopo bihurtzen zitzaion hori.\nLehengo sare txiki hartatik handiago batera egin dute jauzi orain, eta oso gustura dagoela dio. «Gerta dakiguken gauzarik onena izan da hau; gainera, alaba gustura dabil, eta hori asko da». Izan ere, etxean baino errazago konzentratzen dira haurrak elkartean, giroak horretara bultzatzen dituelako. «Ingurukoak ere lanerako daudela ikustea da garrantzitsuena, eta motibazio hori ez dute etxean izaten», gaineratu du ondotik Juan Mari Gorostegik. Matematika ematen du. DBHko lehenengo mailan dabil Maider Gorostegi, haren alaba. Sesioen iturri izaten baitira sarri etxeko lanak, eta haurrek eskola zerbait negatiboa balitz bezala hartzeko arriskua dago, lortu nahi den jarreraren aurkakoa, alegia.\nMaider Carballo, Uxue Marlagon eta Gorostegi ikasleak iritzi berekoak dira, etxean baino gogo handiagoz egiten dituzte etxeko lanak auzoko elkartean. Gehien lantzen dituzten ikasgaiak Ingurunea, Matematika eta Ingelesa direla dio Marlagonek: «Etxeko lan gehienak ikasgai horietakoak direlako. Baina lanerako bakarrik ez dira biltzen elkartean, denborarekin lagun ere egin baitira. Aurrez ez zuten elkar ezagutzen, adin eta eskola desberdinetako ikasleak baitira.\nIztietan hasitakoa osatzeko bidean da Lopez; Agustinas eta Alaberga Errenteriako beste bi auzoetan ere talde bana sortu nahi ditu. Helburu argia du: «Pedagogo txiki batzuk sortu nahi ditut, parte hartzea bultzatzeko».\nKategoria Berria egunkaria, Hezkuntza, etiketak 2014, Araitz Muguruza, Berria, Errenteria, Hezkuntza, Oihan Lopez by Amaia. Gorde lotura.


Sakatu "Enter" bilatzeko\nOsasunaren Mundu Erakundearen (OME) arabera, zirkulazio-istripuak dira zortzigarren heriotza-kausa munduan. Orain dela sei urte, Nazio Batuen Erakundeak (NBE) Bide-Segurtasunaren aldeko Ekintzaren Hamarkada (2011-2020) aldarrikatu zuen “hasiera batean zirkulazio-istripuek eragindako biktimen kopurua egonkortu eta, ondoren, murrizteko” asmoz. Ildo horretan, Europar Batasunak “Bide-segurtasuneko eremu europar baterantz: 2011-2020 aldirako bide-segurtasunari buruzko orientazio politikoak” agiria argitaratu zuen, zeinek (2010. urteko datuak oinarri hartuta) 2020rako errepideetako heriotzen kopuru osoa erdira murriztea planteatzen duen.\nEreduzko esparru honetan eta istripu kopurua murrizteko eta bide-segurtasuna hobetzeko asmo berdinarekin, Eusko Jaurlaritzako Segurtasun Saileko Trafiko Zuzendaritzak 2015-2020 aldirako Bide Segurtasunerako eta Mugikortasun Segururako eta Iraunkorrerako Plan Estrategikoko helburu eta jardunbideak zehaztu zituen.\nEuskadin, zirkulazio-istripuak direla eta hildako pertsonen kopurua nabarmen murriztu da, izan ere, 2001ean 190 heriotza deitoratu behar izan ziren; eta iaz, 53. Hau abiarazitako politiken, erakunde eta gizarte agenteen arteko lankidetzaren eta hiritarren kontzientziazioaren baturari esker izan da. Halere, gero eta zailagoa da zifrak hobetzeko erronkari eustea, batez ere heriozko istripu kopurua txikia denean istripuak eragiten dituzten kausa orokorrak aurkitzea zailagoa baita: istripu bakoitzak aurrekotik eta ondorengotik ezberdintzen dituzten ezaugarri berezi batzuk aurkezten ditu. Horregatik, istripua eragiten duten kausak ikertu eta zehazteko ahaleginak handiagoak izan behar dira.\nZirkulazio-istripuen prebentzio, ikerketa eta tratamenduaren ezagutzan sakontzeko ahaleginean aditu ezberdinak elkartu ditugun Zirkulazio-istripuen Prebentzio eta Ikerketaren inguruko jardunaldi honetara etortzera gonbidatzen zaituztet.\nEUSKO JAURLARITZAKO SEGURTASUN SAILBURUA